อย่าซื้อของเกินตัว
โดย...เมาท์ คลองเตย
16 เม.ย. 2558

โดย...เมาท์ คลองเตย
ตั้งแต่ปลายปีที่แล้ว จนถึงขณะนี้ ใครเดินห้างสรรพสินค้า ถ้ามีเงินจะมีความสุขสนุกสนานกับการช็อปปิ้งมาก เพราะทุกห้างสรรพสินค้าลดราคาแถมแหลกแจกสะบัด รวมทั้งชิงโชคให้คนที่มาช็อปปิ้งไปเที่ยวต่างประเทศอีกด้วย
นอกจากนี้ จะได้รับบริการที่ดีเลิศจากพนักงาน เพราะมีคนมาช็อปปิ้งน้อยกว่าจำนวนพนักงาน ดังนั้นเมื่อลูกค้าเข้าไปดูสินค้าก็จะได้รับคำแนะนำและดูแลที่พิเศษสุด เพื่อให้เราควักกระเป๋าซื้อสินค้าให้ได้ โดยเฉพาะพนักงานขายที่มีเงินเดือนน้อย แต่เจ้าของสินค้าให้เป็นค่าคอมมิชชั่นแทน จะพยายามปิดการขายให้ได้โดยเร็วที่สุด ก่อนที่ลูกค้าจะเปลี่ยนใจ
บางครั้งลูกค้าอาจจะเดินออกมาจากเคาน์เตอร์ขายสินค้าอย่าง งง งง พร้อมถุงใส่สินค้า เนื่องจากแรกเริ่มเดิมที อาจคิดแค่เพียงจะดูไว้ก่อน ยังไม่คิดจะซื้อ แต่ในที่สุดแล้วก็เสียเงินอยู่ดี เมื่อเจอการบริการสุดยอดจากพนักงาน บางคนอาจจะซื้อเพราะสงสารพนักงานที่บ่นว่าขายของไม่ได้ ทำให้รายได้ไม่พอยังชีพ
นั่นเป็นเรื่องของคนที่ยังมีเงิน มีกำลังเพียงพอจะซื้อสินค้า แต่บางคนมีหนี้เยอะ เงินเดือนออกหรือมีรายได้เข้ามา ต้องเอามาจ่ายหนี้ผ่อนบ้าน ผ่อนรถยนต์ก่อน และอาจเลยเถิดไปจ่ายค่าโทรศัพท์มือถือรุ่นใหม่ที่ไปซื้อผ่อนส่งมา ผ่อนค่าเครื่องใช้ไฟฟ้าที่ซื้อมาใช้ก่อนและผ่อนทีหลัง
ถ้าไปเดินห้างสรรพสินค้าแล้วมองเห็นตัวเลขสีแดง ผ่อน 0% นาน 6 เดือน บางบัตรเครดิตให้ผ่อนนานถึง 10 เดือน ก็ทำให้ลูกค้าตัดสินใจซื้อของง่ายขึ้น เพราะคำนวณออกมาแล้ว ผ่อนเดือนละ 2,000-3,000 กว่าบาท ยังพอรับได้ แต่มักจะผ่อนสินค้าหลายอย่างในเวลาเดียวกัน ทำให้ยอดหนี้รวมที่ต้องจ่ายแต่ละเดือนสูงอย่างนึกไม่ถึงก็เป็นได้ 
เชื่อหรือไม่ว่า บางคนซื้อสมาร์ทโฟน ราคา 3-4 หมื่นบาทมาใช้ ทั้งที่มีเงินเดือนเพียง 1.5 หมื่นบาท เป็นการใช้ของที่มีมูลค่าสูงคิดเป็นสัดส่วน 1 ใน 3 ของรายได้ ถ้าจะว่าไปก็เป็นการใช้จ่ายเกินตัวไปสักนิด แต่ความอยากได้ไม่ปรานีใคร
การเดินห้างสรรพสินค้าอย่างปลอดภัย สำหรับคนที่มีภาระหนี้ต้องผ่อนส่ง คือ การกำหนดเป้าหมายว่าจะไปซื้ออะไร และต้องใจแข็งหากเห็นสินค้าที่ไม่ได้อยู่ในรายการสิ่งของจำเป็นต้องซื้อก็ต้องเดินผ่านไป เพราะถ้าแวะดูก็มีโอกาสที่จะเสียเงินแน่นอน
การจับจ่ายใช้สอยในช่วงที่เศรษฐกิจฝืดเคือง เป็นโอกาสดีที่เราจะได้ของดีราคาถูกมาใช้หากเลือกเป็น